A Bizottság 347/96/EK rendelete
(1996. február 27.)
az Európai Közösségben a lazac szabad forgalomba bocsátásához gyorsjelentési rendszer létrehozásáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 3318/94/EK rendelettel [1] módosított, a halászati és akvakultúra-termékek piacának közös szervezéséről szóló, 1992. december 17-i 3759/92/EGK tanácsi rendeletre [2] és különösen annak 30. cikkére,
mivel a Közösségben szabadon forgalomba bocsátott lazac tekintetében az 1995. októbere óta mutatkozó jelentős árcsökkenés piaci zavarhoz vezetett, amely az EK-Szerződés 39. cikkének céljait is megkérdőjelezheti; mivel az 1995. december 16-án hatályba lépett 2907/95/EK bizottsági rendelet [3] az EGT-ből származó lazac szabad forgalomba bocsátását minimálár betartásának feltételéhez köti, amely által az Európai Unió lazacpiacát újra stabilizálni kell;
mivel annak érdekében, hogy a Bizottság a 2907/95/EK rendelet hatásait figyelemmel kísérhesse, valamint szükség esetén késedelem nélkül további intézkedéseket tehessen, a lazac behozatali feltételeire vonatkozóan gyorsjelentési rendszer létrehozására van szükség.
mivel az e rendeletben előírt intézkedések összhangban vannak a Halászati-termékpiaci Irányítóbizottság véleményével,
ELFOGADTA EZT A RENDELETET:
1. cikk
(1) A tagállamok tájékoztatják a Bizottságot a mellékletben felsorolt, szabad forgalomba bocsátott áruk súlyáról, valamint az érintett tagállam pénznemében meghatározott garantált vámértékéről. Ezeket az adatokat a KN-kód, az import-nyilatkozat elfogadásának napja, a származási ország és a feladási ország szerinti bontásban kell megadni.
(2) A hónap 1. és 15. napja között szabad forgalomba bocsátott árukról az értesítést az adott hónap 25. napján vagy az azt követő első munkanapon, a hónap 16. és utolsó napja között szabad forgalomba bocsátott árukról pedig a következő hónap 10. napján vagy az azt követő első munkanapon kell elküldeni. Az értesítést faxon, a Bizottság által meghatározott formában kell eljuttatni a Bizottsághoz. Az adatokat számítógépes feldolgozásra alkalmas mágneses adathordozón, a Bizottsággal egyeztetett formátumban lehet továbbítani a Bizottsághoz.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. február 27-én.